paragraph_text: Časopis Forbes proglasio ju je jednom od najutjecajnijih reperica svih vremena. Poznata je po agresivnom ritmu i izravnim tekstovima, za koje je dobila pohvalu kritičara i veliku pozornost medija. Najuspješnija je reperica svih vremena na RIAA-inu popisu glazbenika po prodaji digitalnih singlova i nalazi se među deset najuspješnijih glazbenica. Također je reperica s najvećim brojem preslušanih pjesama na Spotifyu i prva je glazbenica koja se pojavila na prvom mjestu ljestvice Billboard Global 200. Dosad je osvojila jedan Grammy, osam Billboardovih glazbenih nagrada, pet Američkih glazbenih nagrada, jedanaest BET-ovih hip-hop-nagrada i dvije ASCAP-ove nagrade za kantautora godine te je oborila pet Guinnessovih svjetskih rekorda. Godine 2018. časopis Time uvrstio ju je na godišnji popis 100 najutjecajnijih ljudi na svijetu, a Billboard ju je 2020. proglasio ženom godine.